पाएं अपने शहर की ताज़ा ख़बरें और फ्री ई-पेपरडाउनलोड करें
शनिवार को कोरोना की जारी रिपोर्ट अनुसार मई की शुरुआत अच्छी नहीं रही। शनिवार को 10 और कोरोना संक्रमितों की मौत हुई। जिले में कोरोना से मरने वालों की संख्या 515 तक पहुंच गई है। उधर, 169 नए मामले सामने आए। इस प्रकार जिले में कुल 15,616 पॉजिटिव केस हो चुके हैं। सिविल सर्जन डॉ. हरभजन राम ने बताया कि अब तक 5,36,619 लोगों की सैंपलिंग की गई है, इनमें से 5,17,333 की रिपोर्ट निगेटिव रही है। जिले में इस समय 1487 एक्टिव मामले हैं। अब तक 13,614 लोग कोरोना से पूरी तरह से ठीक हो चुके हैं। कोरोना की अभी तक 3670 लोगों की रिपोर्ट पेंडिंग है।
सेहत विभाग खुद नहीं मान रहा कोरोना नियम, रजिस्ट्रेशन काउंटर पर लगा रखी है भीड़
गुरदासपुर| कोरोना को लेकर आम लोगों को सावधानियां बरतने की सीख देने वाला सेहत विभाग इस बीमारी के प्रति खुद ही सरकार की ओर से तय नियमों की धज्जियां उड़ा रहा है। कुछ ऐसा ही नजारा पुराने सिविल अस्पताल में कोरोना वैक्सीनेशन की रजिस्ट्रेशन के लिए बनाए गए काउंटर पर देखने को मिला। कोरोना रजिस्ट्रेशन काउंटर की खिड़की के बाहर लोग बिना सोशल डिस्टेंसिंग के खड़े दिखाई दिए। विभाग की ओर से भीड़ पर काबू पाने का कोई प्रबंध नहीं किया गया है, इसके चलते लोग एक-दूसरे के साथ सटकर रजिस्ट्रेशन कराते दिखाई दिए। वैसे भी सरकार ने एक जगह पर 20 से ज्यादा लोगों के एकत्र होने पर पाबंदी लगा रखी है और सोशल डिस्टेंसिंग का पाठ पढ़ाया जा रहा है, लेकिन विभाग खुद नियम भूल गया है।
लॉकडाउन का दिखा पूरा असर
सरकार की तरफ से घोषित वीकेंड लॉकडाउन का शहर में पूरा असर दिखाई दिया। बाजार पूरी तरह से बंद रहे और सड़कों पर भी लोग इक्का-दुक्का ही दिखाई दिए। सब्जी, फल, डेयरी और दवा की दुकानें खुली रहीं, लेकिन लोग घरों में ही दुबके रहे। अगर लोग ऐसे ही प्रशासन को सहयोग देते रहेंगे तो कोरोना पर फतेह पाना आसान हो सकेगा। डीसी मोहम्मद इश्फाक ने लोगों को लॉकडाउन के नियमों का पालन करने की अपील की है ताकि स्थिति को विस्फोटक होने से बचाया जा सके। उनका कहना है कि लोग बेवजह घरों से बाहर न निकलें ताकि कोरोना को आसानी से मात दी जा सके।
शनिवार को 4413 लोगों को लगा टीका
शनिवार को 4413 लाभपात्रियों ने कोरोना टीका लगवाया। रिपोर्ट अनुसार गुरदासपुर में 518, कलानौर में 382, फतेहगढ़ चूड़ियां में 408, ध्यानपुर में 290, नौशहरा मज्जा सिंह में 476, बटाला में 405, भाम में 422, रणजीत बाग में 280, भुल्लर में 400, बहरामपुर में 420, दोरांगला में 185 और काहनूवान में 227 ने कोविड वैक्सीन लगवाई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn